CELEX: 62020TN0391
Language: mt
Date: 2020-06-17 00:00:00
Title: Kawża T-391/20: Rikors ippreżentat fis-17 ta’ Ġunju 2020 – Stena Line Scandinavia vs Il-Kummissjoni

24.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 279/46
            
         
      Rikors ippreżentat fis-17 ta’ Ġunju 2020 – Stena Line Scandinavia vs Il-Kummissjoni
      (Kawża T-391/20)
      (2020/C 279/61)
      Lingwa tal-kawża: l-Ingliż
      
         Partijiet
      
      
         Rikorrenti: Stena Line Scandinavia AB (Göteborg, l-Isvezja) (rappreżentant: L. Sandberg-Mørch, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni Ewropea tal-20 ta’ Marzu 2020 dwar l-għajnuna mill-Istat S.A.39078 – 2019/C (ex 2014/N) implimentata mid-Danimarka favur Femern A/S;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka żewġ motivi.
      
                  1.
               
               
                  L-ewwel motiv ibbażat fuq l-allegat ksur mill-Kummissjoni tal-Artikolu 107(1) TFUE u tal-Artikolu 1(d) u (e) tar-Regolament (UE) 2015/1589 tal-Kunsill (1) billi kklassifikat i) il-garanziji Statali kollha u s-self mill-Istat kollu mogħti abbażi tal-Liġi dwar il-Kostruzzjoni bħala għajnuna unika u ad hoc u ii) injezzjoni ta’ kapital u l-garanziji Statali kollha u s-self mill-Istat kollu mogħti abbażi tal-Liġi dwar il-Pjanifikazzjoni bħala għajnuna oħra unika ad hoc, meta kull self mill-Istat u kull garanzija Statali għandha tikkostitwixxi miżura ta’ għajnuna ad hoc separata nnotifikata individwalment lill-Kummissjoni mill-mument meta l-kundizzjonijiet ta’ kull self mill-Istat u ta’ kull garanzija Statali jkunu ġew miftiehma bejn Femern A/S u l-awtoritajiet Daniżi.
               
            
                  2.
               
               
                  It-tieni motiv ibbażat fuq il-ksur mill-Kummissjoni tal-Artikolu 107(3)(b) TFUE u tal-Komunikazzjoni PIIEK (2) billi wettqet żbalji ta’ liġi u żbalji manifesti ta’ evalwazzjoni meta kkunsidrat li l-għajnuna kienet kompatibbli mas-suq intern. Dan il-motiv huwa magħmul minn erba’ partijiet:
                  
                              —
                           
                           
                              fl-ewwel parti, ir-rikorrenti ssostni li l-Kummissjoni wettqet żball meta kkonstatat li l-Konnessjoni Fissa hija ta’ interess Ewropew;
                           
                        
                              —
                           
                           
                              fit-tieni parti, hija ssostni li l-Kummissjoni wettqet żball meta kkonstatat li l-għajnuna hija neċessarja, peress li l-għajnuna ma għandha ebda effett ta’ inċentiv u ma tissodisfax il-kundizzjonijiet relatati mal-ipoteżi ta’ kontrafazzjoni u mal-eżistenza ta’ proġett alternattiv stabbiliti fil-Komunikazzjoni PIIEK. Il-Kummissjoni wettqet ukoll żball fid-deċiżjoni kkontestata meta b’mod żbaljat ibbażat ruħha fuq IRR wisq baxx, għaliex dan ġie ddeterminat abbażi ta’ tul ta’ ħajja estremament qasir tal-proġett, ta’ 40 sena, li ma jikkorrispondix għat-tul ta’ ħajja reali tal-infrastruttura, jiġifieri il-perijodu li matulu Femern A/S tista’ tisfrutta ekonomikament il-Konnessjoni Fissa;
                           
                        
                              —
                           
                           
                              fit-tielet parti, ir-rikorrenti ssostni li l-Kummissjoni wettqet żball meta kkonstatat li l-għajnuna kienet proporzjonata, għaliex ma hijiex limitata ratione temporis. Il-Kummissjoni wettqet ukoll diversi żbalji manifesti fl-analiżi tagħha dwar in-nuqqas ta’ finanzjament. Il-Kummissjoni bbażat ruħha b’mod żbaljat fuq it-tul ta’ ħajja qasir ħafna tal-proġett imsemmi iktar ’il fuq, li rriżulta fi proporzjon iktar għoli tal-ispejjeż meta mqabbel mad-dħul mill-operat tal-Konnessjoni Fissa; il-Kummissjoni stmat fin-nieqes id-dħul ta’ Femern A/S stmat ħafna iktar l-ispejjeż previsti billi inkludiet b’mod partikolari l-ispejjeż ta’ operat fil-kalkolu tagħha tan-nuqqas ta’ finanzjament. Fl-aħħar nett, il-Kummissjoni kkonkludiet b’mod żbaljat li l-element ta’ għajnuna kien magħmul mir-rata ta’ interessi mħallsa minn Femern A/S lill-Istat Daniż meta, peress li ebda operatur privat ma kien dispost li jinvesti fil-proġett mingħajr għajnuna mill-Istat sinjifikattiva, l-element ta’ għajnuna huwa magħmul mit-totalità tal-ammont tas-self mill-Istat u l-ammonti ta’ self li jibbenefika minn garanziji Statali;
                           
                        
                              —
                           
                           
                              fir-raba’ parti, huwa sostnut li l-Kummissjoni wettqet żball meta kkonkludiet li l-għajnuna ma tgħawwiġx b’mod indebitu l-kompetizzjoni, peress li l-għajnuna twassal għall-ħolqien ta’ pożizzjoni dominanti għal Femern A/S fuq is-suq relevanti, toħloq kapaċità ikbar u tippermetti lil Femern A/S li tipprattika prezzijiet inferjuri għall-ispejjeż. Il-Kummissjoni naqset milli tirrikonoxxi li dawn l-effetti negattivi huma ikbar mill-effetti pożittivi kollha maħluqa mill-għajnuna.
                           
                        
            
         (1)  Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015 L 248, p. 9).
      
         (2)  Komunikazzjoni tal-Kummissjoni — Kriterji għall-analiżi tal-kompatibilità mas-suq intern tal-għajnuna mill-Istat biex tippromwovi l-eżekuzzjoni ta’ proġetti importanti ta’ interess Ewropew komuni (ĠU 2014 C 188, p. 4).